Aplaudiments i grans paraules de reconeixement per a les Dones amb Iniciativa de Burjassot
2025-07-24

Ha sigut un acte emotiu, carregat de sentiment, d’emoció. Un acte en el qual no només s’ha reconegut la labor de 15 dones emprenedores en el comerç de Burjassot sinó, també, el seu esforç, la seua dedicació, la seua capacitat de ressorgir després dels difícils moments de la pandèmia…el seu valor per a continuar amb els seus negocis després de dos anys molt durs i la seua il·lusió per obrir cada dia les persianes dels seus comerços per a oferir el millor a la ciutadania de Burjassot.

Ho assenyalava l’alcalde de Burjassot, Rafa García que, acompanyat de la regidora de Comerç i Mercats, Rosa Coca, van ser els encarregats d’entregar els reconeixements del projecte Dones amb iniciativa a les dones guardonades enguany, “heu sigut valentes, sou unes autèntiques heroïnes i, una vegada més, ens heu donat una lliçó de tenacitat, esforç i ganes de continuar alçant els vostres negocis dia a dia”.

La Sala de Plens va ser testimoni d’excepció d’aquest especial lliurament de premis en el qual les protagonistes han sigut 15 emprenedores que representen 14 comerços de la localitat, ja siga en el Mercat Municipal L’Almara, en el Mercat ambulant dels dimecres o en els seus negocis situats en els diferents barris de Burjassot.

Les quinze dones guardonades enguany han sigut, Rosa Campos, de Goya 3; Mayte Aragó, de El corazón de mis pestañas; Luci Estela Zambrano, del Racó de María; Nuria Valera, de Gabinet d’Estètica Nuria Valera; María José Grau, d’Estètica avançada Mª José Grau; Silvia Banderas i Inmaculada Bronch, de B&B Asesores; Ruth Cebrián, de Cloy Pedagogia; Amparo Suay, del Forn Pastisseria Sant Vicent-Tosi; Paqui Maroto i Elvira Alcàsser, amb les seues parades en el Mercat Municipal L’Almara (Fruites i Verdures Paqui i Elvira- Carn de cavall, respectivament) i Ana Giner i Maribel Giner, Carmen Heredia i, finalment, Mari Rodríguez, cadascuna d’elles amb les seues parades en el Mercat ambulant dels dimecres.